મેં પૂછ્યું એટલે કહે, ‘મચ્છર બહુ છે અને ગરમી પણ બહુ છે.’ પછી કહે, ‘ચાલ, આપણે તળાવની પાળે જઈને સૂઈ જઈએ.’ પછી અમે બંને ગાદલું બગલમાં દબાવીને તળાવની પાળે પહોંચ્યા. રાતના અઢી વાગ્યા હતા. તળાવની પાળે થોડી ઘણી ઠંડક હતી એટલે લગભગ ત્રણેક વાગે ઊંઘ આવી હશે. છતાં સવારે રોજના સમયે ઊઠીને, નિત્યકર્મથી પરવારીને સ્વામીશ્રી તો પધરામણીઓમાં લાગી ગયા. સ્વામીશ્રીએ હરિભક્તોને સહેજ ખ્યાલ પણ આવવા ન દીધો કે રાત્રે ઉજાગરો વેઠીને તળાવની પાળે જઈને તેઓ સૂતા હતા!